Aansienlike afname in transitorooftogte, sê ministerGenl. Bheki Cele, minister van polisie (Foto: ANA) Die minister van polisie en die nasionale polisiekommissaris het Vrydag in ŉ gesamentlike verklaring laat hoor dat transitorooftogte in die afgelope maand aansienlik afgeneem het. Reneilwe Serero, woordvoerder vir min. Bheki Cele, het gesê sedert daar op 4 Junie ŉ nasionale stabiliseringsoperasie in werking gestel is, is 40 verdagtes in verband met dié misdaad vasgetrek. “Vier van dié mense is onder die top-20 geïdentifiseerde verdagtes wat gesoek word vir soortgelyke misdade. ŉ Aansienlike bedrag geld sowel as vuurwapens en ammunisie is ook teruggevind.” Cele het gesê die merkwaardige prestasie van dié operasies is dat dié rooftogte vanjaar met ŉ reuse-61% vir Junie vergeleke met Mei afgeneem het. Cele meen die aantal inhegtenisnemings is ŉ teken van die polisie se toewyding daaraan om te voldoen aan hul grondwetlike mandaat om die wet te handhaaf en af te dwing. “Niks moet ons manne in blou se aandag aflei daarvan om ŉ veilige omgewing vir alle mense in Suid-Afrika te skep en te verseker dat misdadigers aan die pen ry nie,” het Cele gesê. Cele meen die polisie is ernstig daaroor om die vlaag misdaad om te keer en sal nie rus voor hulle die oorlog teen misdadigers gewen het nie. Cele het Vrydag gesê daar was minstens vyf pogings tot transitorooftogte vandeesweek. “Daar moet kennis geneem word dat die veiligheidsingrypings van polisie en privaat sekuriteitsmaatskappye dit bykans onmoontlik maak vir gewapende rowers om toegang te kry tot die kontant.” Genl. Khehla Sitole, nasionale polisiekommissaris, het gesê veiligheidsbeamptes plaas daagliks hul lewe in gevaar om die waardevolle vrag wat hulle vervoer te beskerm en “hulle moet geloof word vir hul pogings”.